b'\n_START_ARTICLE_\nVasilij IV. Ruski\n_START_SECTION_\nRodbina \xc5\xa0ujskih\n_START_PARAGRAPH_\n\xc5\xa0ujski so bili potomci Andreja Jaroslavi\xc4\x8da Nevskega (*1221, \xe2\x80\xa01264), mlaj\xc5\xa1ega brata Aleksandra Jaroslavi\xc4\x8da Nevskega. Kot vzporedna veja dinastije ruskih carjev so imeli veliko vlogo v zgodovini Moskovske velike kne\xc5\xbeevine, v\xc4\x8dasih kot zavezniki in drugi\xc4\x8d kot nasprotniki vladarjev. Ime so dobili po mestu \xc5\xa0uja, kjer so vladali od leta 1403. Bili so knezi v kne\xc5\xbeevinah Vladimir in Suzdalj._NEWLINE_V \xc4\x8dasu carja Vasilija III. se je mo\xc4\x8dno uveljavil Vasilij Vasiljev\xc4\x8d \xc5\xa0ujski, Nemi (*1478, \xe2\x80\xa01538), redkobesedni carjev pribo\xc4\x8dnik; kot vojskovodja se je izkazal v bojih v Livoniji in Kazanu; postal je siva eminenca politike Vasilija III. Njegov mlaj\xc5\xa1i brat Ivan Vasiljevi\xc4\x8d (\xe2\x80\xa01542) je bil v \xc4\x8dasu mladoletnega Ivana IV., po smrti njegove matere Helene Glinske, dejanski gospodar Rusije. Ivanov vnuk Ivan Petrovi\xc4\x8d \xc5\xa0ujski (\xe2\x80\xa01588) je uspe\xc5\xa1no branil Pskov pred napadi poljskega kralja \xc5\xa0tefana B\xc3\xa1thoryja. Car Ivan Grozni ga je imenoval v direktorij, ki naj bi vladal namesto slaboumnega Fjodora I. Zato je bil v napoto Borisu Godunovu, ki je Ivana Petrovi\xc4\x8da in \xc4\x8dlane \xc5\xa1ir\xc5\xa1e rodbine \xc5\xa0ujskih (z izjemo tedaj nepomembnega Vasilija, kasnej\xc5\xa1ega carja) izgnal. Ivan Petrovi\xc4\x8d je v izgnanstvu umrl, z drugimi pa se je Godunov kasneje pobotal.\n_START_SECTION_\nVzpon Vasilija \xc5\xa0ujskega na oblast\n_START_PARAGRAPH_\nVasilij Ivanovi\xc4\x8d \xc5\xa0ujski je bil drugi od \xc5\xa1tirih sinov Ivana Andrejevi\xc4\x8da \xc5\xa0ujskega (*1533, \xe2\x80\xa01573), vojskovodje carja Ivana Groznega. Vasilij je bil izjemno \xc4\x8dastihlepen in je ves \xc4\x8das deloval v slogi s svojim bratom Dimitrijem. Poznan je postal kot vodja komisije, ki je raziskovala skrivnostno smrt carjevi\xc4\x8da Dimitrija, in (z malo verjetno ugotovitvijo, da se je sedemletni carjevi\xc4\x8d ob bo\xc5\xbejastnem napadu sam ranil) preiskavo zaklju\xc4\x8dila ugodno za carja Borisa Godunova._NEWLINE_Februarja 1605 je Vasilij \xc5\xa0ujski pri Dobrini\xc4\x8dih (10 km jugozahodno od Brjanska) zaustavil vojsko La\xc5\xbenega Dimitrija. Ko pa je Boris Godunov aprila 1605 nenadoma umrl, je nastopil proti Borisovemu sinu Fjodoru II. in podprl La\xc5\xbenega Dimitrija, kot da gre za pravega carjevi\xc4\x8da._NEWLINE_Vasilij \xc5\xa0ujski je kasneje ob razli\xc4\x8dnih prilo\xc5\xbenostih izjavil, da je bil pravi Dimitrij ubit v Ugli\xc4\x8du in da na carskem prestolu sedi prevarant. Njegove izjave so pri\xc5\xa1le na u\xc5\xa1esa La\xc5\xbenemu Dimitriju, ki je dal \xc5\xa0ujskega obsoditi na smrt. Ko je ta \xc5\xbee polo\xc5\xbeil glavo na rabljevo tnalo, je bila kazen spremenjena v izgnanstvo. Na poti v Sibirijo je Vasilija dohitel sel s carjevim pismom, v katerem ga je ta pomilostil glede na njegovo poreklo. Vasilij je ponovno prisegel zvestobo La\xc5\xbenemu Dimitriju._NEWLINE_To pa \xc5\xa0ujskega ni zaustavilo; \xc5\xa1e naprej je koval zaroto proti La\xc5\xbenemu Dimitriju. Takoj po carjevi poroki s katoli\xc5\xa1ko poljsko kne\xc5\xbeno Marino Min\xc5\xa1ek (maj 1606) so podkupljeni stra\xc5\xbearji odprli vrata moskovskega kremlja. La\xc5\xbeni Dimitrij se je s skokom skozi okno sku\xc5\xa1al re\xc5\xa1iti, a si je pri tem zlomil nogo in padel v roke mno\xc5\xbeice, ki je do nerazpoznavnosti raztrgala njegovo telo._NEWLINE_\xc5\xbde tri dni kasneje so zarotni\xc5\xa1ki bojarji in bogati trgovci proglasili Vasilija \xc5\xa0ujskega za novega carja.\n_START_SECTION_\nVladanje Vasilija \xc5\xa0ujskega\n_START_PARAGRAPH_\nVasilij \xc5\xa0ujski nikdar ni imel na svoji strani vse Rusije. Brez podpore ve\xc4\x8dine bojarjev, brez dr\xc5\xbeavnega denarja, ki je vsega zapravil La\xc5\xbeni Dimitrij, se je sku\xc5\xa1al opreti na cerkev. Zamenjal je patriarha Ignatija s starim in carju pokornim Hermogenom. Iz groba v Ugli\xc4\x8du je dal prenesti truplo carjevi\xc4\x8da Dimitrija v moskovsko katedralo, da bi s tem usmeril pozornost ljudstva k pravemu carjevi\xc4\x8du Dimitriju._NEWLINE_Vendar to ni pomagalo. Zlasti prebivalci ju\xc5\xbenih ruskih de\xc5\xbeel niso verjeli, da je (La\xc5\xbeni) Dimitrij resni\xc4\x8dno mrtev. Donski kozaki so se uprli; razbili so vojsko, ki jo je proti njim poslal novi car. Pridru\xc5\xbeili so se jim \xc5\xa1e kmetje pod vodstvom Ivana Isajevi\xc4\x8da Bolotnikova_NEWLINE_._NEWLINE_Tako heterogena vojska upornikov se je utaborila v utrjeni Tuli, kjer se je za\xc4\x8dela krhati in se oktobra 1607 kon\xc4\x8dno predala. \xc5\xa0ujski je v proslavitev zmage ukazal v Moskvi tridnevno zvonjenje._NEWLINE_\xc5\xbde spomladi 1608 pa se je moral soo\xc4\x8diti z novo sovra\xc5\xbeno vojsko, odli\xc4\x8dno izurjenimi enotami huzarjev, ki so prihajali iz Poljske v podporo drugemu La\xc5\xbenemu Dimitriju, ki se je med tem pojavil v Starodubu. Aprila 1608 so Poljaki pri Bolhovu porazili carjevo vojsko. \xc4\x8ceprav ruske vojske ni bilo ve\xc4\x8d, pa se Poljakom ni mudilo. Utaborili so se v vasi Tu\xc5\xa1ino, 20 km pred Moskvo in 17 mesecev plenili okrog Moskve in \xc4\x8dakali, da se mesto zaradi lakote preda samo. Tu\xc5\xa1inski tabor se je za\xc4\x8del spreminjati v drugo prestolnico. Mnogi bojarji so prehajali iz ene na drugo stran in nazaj, imenovali so jih pereljoti. Dimitrij je ustanovil svojo vlado in za patriarha Rusije imenoval nekdanjega rostovskega metropolita Filareta._NEWLINE_Ker je Dimitrijeva vojska obvladovala tudi del severne Rusije, je Vasilij \xc5\xa0ujski zaprosil za pomo\xc4\x8d \xc5\xa1vedskega kralja Karla IX. in v zameno za nekatera ruska ozemlja dobil denar in voja\xc5\xa1ke enote. Marca 1608 je \xc5\xa1vedska vojska, ki sta jo vodila \xc5\xa1vedski general Jakob De la Gardie in ruski vojskovodja Mihael Vasiljevi\xc4\x8d Skopin-\xc5\xa0ujski, Vasilijev bratranec, zavzela Novgorod in napredovala v Moskvo. Ljubosumni car je popularnega Skopina oddaljil od vojske; dva meseca kasneje je \xc5\xa1tiriindvajsetletni Skopin po kosilu pri carju nenadoma umrl._NEWLINE_\xc5\xa0vedska intervencija je vzpodbudila poljskega kralja Sigismunda III. (ki je \xc5\xbee bil v vojni s \xc5\xa0vedi), da je napovedal Moskovski kne\xc5\xbeevini vojno z namenom, da bi zdru\xc5\xbeil Poljsko in Rusijo pod svojo oblastjo. Koncem septembra 1609 je za\xc4\x8del oblegati Smolensk. Od Poljakov v Tu\xc5\xa1inu je zahteval, da se mu pridru\xc5\xbeijo. La\xc5\xbeni Dimitrij je tako ostal brez vojske in se je umaknil v Kalugo; Vasilij \xc5\xa0ujski je tu\xc5\xa1inskim Rusom obljubil amnestijo._NEWLINE_Da bi re\xc5\xa1il oblegani Smolensk, ki ga je uspe\xc5\xa1no branil nepoznani Mihael \xc5\xa0vejn, je Vasilij \xc5\xa0ujski zbral vojsko kakih 60.000 mo\xc5\xbe in ji na \xc4\x8delo postavil svojega brata Dimitrija. Veliko rusko vojsko je julija 1610 pri vasi Klu\xc5\xa1ino premagal slavni poljski hetman \xc5\xbdolkjevski (*1547, \xe2\x80\xa01620) s samo 5.000 mo\xc5\xbemi in dvema topovoma. S tem ruske vojske ni bilo ve\xc4\x8d._NEWLINE_V trenutku, ko je v Moskvo prispela novica o porazu, je v mestu izbruhnil upor. Razjarjeni bojarji so za poraz okrivili Vasilija \xc5\xa0ujskega. Prisilili so ga, da je kot car odstopil in vstopil v samostan. Rusija je bila spet brez carja.\n_START_SECTION_\nPotem\n_START_PARAGRAPH_\nPoljaki so, potem ko so zavzeli Moskvo, v samostanu na\xc5\xa1li Vasilija \xc5\xa0ujskega in ga oktobra 1611 skupaj z bratoma Dimitrijem in Ivanom odpeljali v Var\xc5\xa1avo. Vasilij in kmalu za njim Dimitrij sta v zaporu leta 1612 umrla. Ivan se je smel vrniti v Rusijo._NEWLINE_Agonija Rusije pa se je nadaljevala do nenadnega preobrata leta 1612 in legalne izvolitve prvega carja iz dinastije Romanovih, Mihaela Fjodorovi\xc4\x8da Romanova, leta 1613._NEWLINE_Romanovi so Vasilija \xc5\xa0ujskega posthumno priznali za legalnega ruskega carja. Njegove posmrtne ostanke so leta 1635 pripeljali v Rusijo in jih pokopali v Arhangelski katedrali v Kremlju.'